Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: kötelességük volt. Az 1997. évi XXXI. törvény az országgyűlési biztosoknak e jogok védelmében játszott szerepét megerősítette és kiemelte.
Paragraph Index: 95

3. Vannak olyan sajátos alapjogok, amelyek a felnőtteknél a módosított formában sem találhatók meg, kidolgozásuk és alkalmazásuk alapja az a sajátos helyzet és szerep, amelyet a gyermek tölt be a társadalomban. Az országgyűlési biztosoknak figyelemmel kellett lenniük arra is, hogy az állami beavatkozás kötelezettsége sokkal erősebb a gyermekek tekintetében mint a felnőttek esetében. A gyermektársadalom különösen veszélyeztetett rétege az állami nevelt gyermekek csoportja. E gyermekeknek is alkotmányos joguk, hogy lehetőleg családban nevelkedjenek, még ha ez a család nem is feltétlenül a vér szerinti családot jelenti. Az államnak az új gyermekvédelmi törvény alapján arra kell törekednie, hogy a szóba jöhető gondoskodási formák közül a családot helyezze előtérbe. Ennek az alkotmányos elvnek az érvényesítése érdekében indított vizsgálatot az országgyűlési biztos, amikor az egyik megyei önkormányzat hivatásos nevelőszülői jogviszonyok megszüntetéséről döntött. E döntés következtében megnőtt annak a veszélye, hogy az eddig családban nevelkedő gyermekek ismételten kénytelenek visszatérni az állami nevelőotthonokba. Az országgyűlési biztos ezért megállapította, hogy a hatóság eljárása sértette az Alkotmány 67. §-ában deklarált családhoz, illetve a megfelelő testi és értelmi fejlődéséhez való jogát, amely így alkotmányos visszásságot okoz (OBH 8961/1996). A gyermekek mindenek feletti érdekeinek szem előtt tartása vezette az országgyűlési biztos általános helyettesét az OBH 3258/1995-ös számú ügyben. A panaszosok azt sérelmezték, hogy gyermekeiket állami gondozásba vették. A vizsgálat megállapította, hogy a családban a kiskorúak megfelelő ellátása nem volt biztosítva, ezért a beutalás nem csak jogszerű, hanem szükséges is volt. Az általános helyettes álláspontja szerint a gyermekek családhoz való joga alapvető alkotmányos jog, azonban az adott körülmények között e jogot alkotmányos cél érdekében és szükségszerűen korlátozták. E korlátozás alapja pedig az Alkotmány

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes